এছাড়াও আশুরা কেন্দ্রিক বহু বানোয়াট হাদীস ও ভিত্তিহীন বিশ্বাস ছড়িয়ে আছে সমাজের মানুষের মুখে মুখে কিংবা কোন কোন অনির্ভরযোগ্য বই-পুস্তকে। বিভ্রান্ত শিয়া ও কবরপুজারীরা বিশেষ করে সেসবের উৎপাদন ও ফেরী করে। বলা বাহুল্য, আল্লাহ ও তাঁর রাসুলের নামে মিথ্যাচার অন্য যেকোন মিথ্যাচারের চেয়ে অনেক বেশি জঘণ্য। কারণ, একজন ঈমানদার কোন হারাম বা নিষিদ্ধ কাজে লিপ্ত থাকলেও তার মধ্যে অপরাধবোধ থাকে। ফলে এক সময় তার তাওবার সম্ভাবনা থাকে। কিন্তু জাল-ভিত্তিহীন হাদীসের উপর আমলকারী ব্যক্তি অজ্ঞানতা ও ভুল বিশ্বাসের কারণে নিজের আমলের প্রতি আস্থাশীল থাকে। ফলে তাওবার সম্ভাবনা খুব কমই থাকে। সুতরাং, হাদীসের নামে সমাজে প্রচলিত সকল জালিয়াতির ব্যপারে আমাদের সচেতন হতে হবে এবং অন্যদের সচেতন করতে হবে।